Ο Κωνσταντίνος γεννήθηκε στις 27 Απριλίου (8 Μαΐου) 1779 στο Τσάρσκογιε Σελό. Το 1796 στην Αγία Πετρούπολη νυμφεύτηκε την Ιουλιανή των Βέττιν, κόρη του Φραγκίσκου δούκα της Σαξονίας-Κόμπουρκ-Ζάαλφελντ. Αυτή έλαβε στη Ρωσία το όνομα Άννα· τη χώρισε στις 8 (20) Μαρτίου 1820. Το 1799 ο Κωνσταντίνος συμμετείχε στις Ιταλικές και Ελβετικές εκστρατείες του Αλεξάντερ Βασίλιεβιτς Σουβόροφ. Στη Μάχη του Άουστερλιτς το 1805 ο Κωνσταντίνος διοικούσε την Εφεδρική Φρουρά. Το 1812 πήρε μέρος στον Πατριωτικό Πόλεμο του 1812 και στον Πόλεμο του έκτου συνασπισμού. Στη Μάχη της Λειψίας το φθινόπωρο του 1813 διοικούσε τις εφεδρικές μονάδες που συμμετείχαν στη μάχη.